Iron & Wine

**Samuel "Sam" Ervin Beam** (; g. 1974 m. liepos 26 d.), dar žinomas savo sceniniu vardu **Iron & Wine** (liet. *Geležis ir Vynas*), yra amerikietis muzikantas atlikėjas ir dainų kūrėjas. S. Beam yra išleidęs penkis studijinius albumus, kelis EP albumus ir singlus, kelis kūrinius tik atsisiųsti internete, įskaitant ir gyvo garso albumą (jo pasirodymo įrašą Bonnaroo muzikos festivalyje 2005-aisiais). Kartais Beam į turus keliauja su visa grupe.

Beam užaugo Pietų Karolinoje, po to persikėlė į Virdžiniją, o tada – į Floridą. Dabar gyvena Dareme, Šiaurės Karolinoje. Vardą *Iron and Wine* jis paėmė iš maisto papildo „Beef, Iron & Wine“ (liet. *Jautiena, geležis ir vynas*), kurį pamatė dar besimokydamas kino mokykloje, kai dirbo prie filmo apšvietimo degalinėje. Tai yra pirmasis ir vienintelis jo sceninis vardas.

## Ankstyvoji biografija
Beam užaugo Čapine, Pietų Karolinoje. Jo tėvas dirbo žemėtvarkoje, o mama buvo mokytoja. Būdamas vaikas su šeima dažnai vykdavo į kaimą, kur jo senelis turėjo fermą. Lankė šias mokyklas – *Seven Oaks Elementary School*, *Chapin Middle School* ir *Chapin High School*. Beam įgijo menų bakalauro laipsnį Virdžinijos valstybiniame universitete (*Virginia Commonwealth University*) Ričmonde, Virdžinijoje. Tapė, o paskui mokėsi ir baigė Floridos universiteto kino mokyklą (*Florida State University College of Motion Picture Arts*) ir ten įgijo vaizduojamojo meno magistro laipsnį (MFA). Dėstė kinematografiją Majamio universitete (*University of Miami*) ir Tarptautiniame Majamio menų ir dizaino universitete (*Miami International University of Art & Design*). Tuo metu jis jau daugiau nei septynerius metus rašė dainas. Kartą draugas jam paskolino magnetofoną, ir S. Beam pradėjo daryti įrašus, kurių vieną davė savo draugui Maiklui Bridvelui (Michael Bridwell), grupės „Band of Horses“ vokalisto Beno Bridvelo (Ben Bridwell) broliui. Maiklas įrašą atidavė meno žurnalo *Yeti* redaktoriui Maikui McGonigal (Mike McGonigal), kuris dainą „Dead Man‘s Will“ (vėliau išleistą albume *In the Reins*) pasirinko įtraukti į žurnalo išleistą kompaktinę plokštelę. Vėliau S. Beam susidomėjo vienas iš įrašų kompanijos *Sub Pop Records* savininkų Džonatanas Ponemanas (Jonathan Poneman).

## Muzikinė karjera
Savo pirmąjį albumą *The Creek Drank the Cradle* Beam išleido 2002 m. su įrašų kompanija *Sub Pop Records*. Visas albumo dainas parašė, atliko ir įrašė savo studijoje namie. Beam šiose įrašuose groja akustinėmis gitaromis, bandža, *slide* gitara. Dėl muzikos stiliaus S. Beam buvo pradėtas lyginti su tokiais atlikėjais kaip Nikas Dreikas, Saimonas ir Garfunkelis, Eliotas Smitas, Neilas Young ir Džonas Fahey.

Tais pačiais metais Beam įrašė perdainuotą grupės „The Postal Service“ dainą „Such Great Heights“. Tada originali šios grupės dainos versija dar nebuvo oficialiai išleista. S. Beam versija buvo įtraukta į „The Postal Service“ išleistos kompaktinės plokštelės B pusę (vėliau daina pasirodė ir Beam albume *Around the Well* 2009-aisiais).

2003 m. S. Beam išleido albumą *The Sea & The Rhythm*. Tai buvo EP albumas, kurį, kaip ir pirmąjį, sudarė įrašai, daryti namie. Muzika savo stiliumi buvo panaši į Beam debiutinį albumą.

Antrasis Beam pilnas albumas *Our Endless Numbered Days* išleistas 2004 m. Jis buvo įrašytas profesionalioje studijoje Čikagoje, su prodiuseriu Brajanu Deku (Brian Deck). Svarbiausias albumo aspektas ir toliau išliko akustinė muzika, tačiau prie S. Beam prisidėjus naujiems grupės nariams, garsas šiek tiek pakito. Tais pačiais metas Beam filmui *Gera kompanija* *(In Good Company)* įrašė dainą „The Trapeze Swinger“, taip pat jo „Such Great Heights“ versija buvo panaudota M&M‘s saldainių reklamoje ir filmo *Garden State* garso takelyje. Vėliau, jau 2006-aisiais, S. Beam „Such Great Heights“ skambėjo *Ask.com* reklamoje, taip pat buvo išleista single kartu su kitomis jo dainomis „The Trapeze Swinger“ ir „Naked as We Came“.

Vasario mėnesį 2005 m. jis išleido EP albumą pavadinimu *Woman King*. Čia garsų paletę praplėtė elektrinės gitaros. Dainose buvo piešiamas dvasinis moters paveikslas bei juntamos subtilios nuorodos į Bibliją.

Tais pačiais metais, rugsėjį, S. Beam išleido dar vieną EP *In the Reins*, šį kartą kartu su muzikos grupe iš Arizonos „Calexico“. Kaip ir „Dead man‘s will“, visas dainas S. Beam buvo parašęs seniai, o „Calexico“ į jas įnešė pietvakarių roko, tradicinės meksikietiškos muzikos ir džiazo skambesio. Kai kuriose iš jų, ypač pastebimai „Burn That Broken Bed“, skamba pučiamieji instrumentai – pirmą kartą S. Beam muzikoje.

Trečiasis pilnas Beam albumas pavadinimu *The Shepherd‘s Dog* išleistas 2007 m. rugsėjo 25 d. Šis albumas žurnalo *Paste* balsavime buvo išrinktas tarp geriausių dešimties albumų 2007-aisiais.Prie jo taip pat prisidėjo „Calexico" nariai Džojus Bernsas (Joey Burns) ir Polas Niehaus (Paul Niehaus) bei džiazo muzikantai Metas Luksas (Matt Lux) ir Robas Burgeris (Rob Burger). Žurnalo *The Independent* paprašytas apibūdinti albumą, Beam pasakė, kad „plokštelė nesusijusi su politine propaganda, bet neabejotinai yra įkvėpta tos politinės sumaišties, nes aš tikrai buvau priblokštas, kai Bušas buvo perrinktas“.

Beam didžiąją dalį muzikos išleido iTunes, įskaitant kelis ypatingus EP. *Iron & Wine iTunes Exclusive EP* pristato iki tol neišleistus įrašus, tarp jų – perdainuota grupės „Stereolab“ daina „Peng! 33“ ir dvi kitos dainos, kurios anksčiau pasirodė tik vinilinėje plokštelėje. Kitame EP *Live Session (iTunes Exclusive)* S. Beam atlieka savo dainas su seserimi Sara Beam (Sarah Beam), taip pat perdainuoja „New Order“ dainą „Love Vigilantes“. Apskritai, Sara Beam daugelyje S. Beam studijos įrašų buvo pritariamasis vokalas.

Beam muzika skambėjo televizijos serialuose Grey Anatomija (Grey‘s Anatomy), *The L World* ir Hausas (House). „Flightless Bird, American Mouth“ įtraukta į Saulėlydį (Twilight). Daina buvo specialiai išrinkta būtent pagrindinės aktorės Kristen Stewart. Vėliau ji skambėjo ir vėlesniame *Saulėlydžio* tęsinyje, pirmojoje *Brėkštančios Aušros* dalyje *(Breaking Dawn pt.1)*.

Prieš tai neišleistos ar kitų albumų B pusėse išleistos dainos sudarė naują Beam albumą *Around the Well*, išleistą 2009 m. Taip pat Beam su daina „Stolen Houses (Die)“ prisidėjo prie „Red Hot Organization“ išleisto albumo *Dark Was the Night*, skirto paremti sergančius ŽIV ir AIDS.

2010 m. lapkričio 26 d. Iron and Wine išleido specialaus leidimo vinilinę plokštelę ir singlą *Walking Far From Home* nepriklausomoms muzikos parduotuvėms.

Praėjus devyneriems metams nuo savo muzikinės karjeros pradžios, savo kiek kitokį, ketvirtąjį pilną albumą *Kiss Each Other Clean* Beam išleido 2011 m. sausio 25 d. Šį kartą įrašų kompanija buvo *Warner Bros. Records* Šiaurės Amerikoje ir *4AD* likusiame pasaulyje. Šiame albume atlikėjas jungia savo senąjį stilių su pop, džiazo, elektroninės muzikos elementais.

Po dvejų metų, 2013 m. balandžio 15-16 d., Iron and Wine išleidžia albumą *Ghost on Ghost* įrašų kompanijose *Nonesuch Records* Šiaurės Amerikoje ir *4AD* likusiame pasaulyje. Albume toliau buvo eksperimentuojama su pop ir džiazo garsais, taip pat išbandomi ir ritmenbliuzo elementai. Prie albumo prisidėjo būgnininkas Brajanas Bleidas (Brian Blade).

2014 m. sausį Čikagoje Beam ir jo dažnas kolega prodiuseris Brajanas Dekas prisidėjo prie aštuonių iš dešimties dainų iš Šedviko Stouko (Chadwick Stokes) albumo *The Horse Comanche* prodiusavimo. Iron and Wine prisidėjo kaip pritariamasis vokalas. Albumas išleistas 2015 m.

Po metų, 2015 m. vasarį, S. Beam išleido albumą *Archive Series: Volume No. 1*. Šiame albume yra senos, dar niekada neišleistos dainos, kurias Beam kūrė tuo pačiu metu kaip ir tas, sudariusias *The Creek Drank the Cradle*. Paskui liepos 17 d. Beam kartu su Benu Bridvelu išleidžia albumą *Sing Into My Mouth*. Jame jiedu perdainuoja dainas iš įvairių atlikėjų.

Iron and Wine vėl kolaboruojasi ir kartu su Jesca Hoop 2016 m. balandžio 15 d. išleidžia duetų albumą *Love Letter For Fire*. Gegužę jie išvyksta į šio albumo turą.

2017 m. rugpjūčio 25 d. S. Beam išleido naująjį asmenį albumą *Beast Epic*. Apie albumą jis sakė: „Tai apie grožį ir skausmą, kurį patiri turėdamas užaugti, kai jau esi suaugęs. Man tai patirtis, dosnesnė savo dovanomis ir tamsesnė savo tragedijomis.“

## Asmeninis gyvenimas
Beam su žmona Kim ir penkiomis dukromis gyvena Dareme, Šiaurės Karolinoje. Jis užaugo konservatyviame *Bible belt* regione, krikščioniškoje šeimoje, tačiau dabar yra agnostikas: „Man tai buvo sunkus laikas, tačiau nepasiilgstu to, būti klaidinamam. Aš ne ateistas. Egzistuoja nepaneigiamas nematytas pasaulis, kurį kai kurie žmonės vadina Dievu ir mano, kad apie jį žino daugiau už kitus. Aš stengiuosi neužkibti už vardų.“

## Diskografija

### Singlai
* „Call Your Boys“ ir „Dearest Forsaken“ su *Sub Pop Singles Club* (CD + Clear 7" Vinillinė plokštelė) (2002)
* „No Moon“ ir „Sinning Hands“ (Riboto leidimo 7" Vinylinė plokštelė kartu su pirmosiomis *Our Endless Numbered Days* plokštelėmis) (2004)
* „Passing Afternoon“ (2004)
* „The Trapeze Swinger“ (tik *iTunes*) (2005)
* „Such Great Heights“ (2006)
* „Boy with a Coin“, „Carried Home“ ir „Kingdom of the Animals“ (2007)
* „Dark Eyes“ (Bobo Dylano daina, atliko su „Calexico“) (2007)
* „Lovesong of the Buzzard“ (2008)
* „Flightless Bird, American Mouth“ (tik *iTunes*) (2008)
* „Walking Far from Home“ (2010)

### Kiti įnašai
* „The Six Parts Seven“ albumo* Lost Notes from Forgotten Songs (2003)* daina „Sleeping Diagonally“
* *The O.C. g*arso takelis (2004) – „The Sea & the Rhythm“
* *Garden State* garso takelis (2004) – „Such Great Heights“
* *Sweetheart: Love Songs* (2004) – „Ab’s Song“ („The Marshall Tucker Band“ daina)
* *L Word: Season Two* garso takelis (2004) – „Naked as We Came“
* *Grey’s Anatomy: Season Two* garso takelis (2004) – „Naked as We Came“
* *In Good Company* (2004) – "Naked as We Came, " "Sunset Soon Forgotten, " „The Trapeze Swinger“
* *Fighting in a Sack* (2004) – „New Slang (Featuring Iron & Wine)[Live]“
* *KCRW Sounds Eclectic Volume 3* (2005) – „Waitin' for a Superman“ („Flaming Lips“ daina)
* *I Am a Cold Rock. I Am Dull Grass.* (2006) – „We All, Us Three, Will Ride“
* *I’m Not There* garso takelis (2007) – „Dark Eyes“ (su „Calexico“)
* *The Road Mix* Volume 3, muzika iš serialo *One Tree Hill* (2007) – „He Lays in the Reins“ (su „Calexico“)
* *Acoustic 07* (2007) – „Naked as We Came“
* *Numb3rs* 3 sezonas, 19 serija „Pandora’s Box“ (2007) – „Naked as We Came“
* *Friday Night Lights* 1 sezonas, 12 serija (2007) – „Upward Over the Mountain“
* *Friday Night Lights: Original Television Soundtrack* (2007) – „Dead Man’s Will“ (su „Calexico“)
* *Twilight* soundtrack (2008) – „Flightless Bird, American Mouth“
* *Twilight Saga: Breaking Dawn – Part 1* soundtrack (2011) – „Flightless Bird, American Mouth (wedding version)“
* *90210* 1 sezonas, 18 serija „Off the Rails“ (2008) – „Cinder & Smoke“
* *House M.D.*
** 4 sezonas, 16 serija *Wilson’s Heart* *(Season Finale, Part 2)* (2008) – „Passing Afternoon“
** 6 sezonas, 1 serija * Broken (Season Premiere, Part 1)* (2009) – „Love Vigilantes“ („New Order“ daina)
* *Dark Was the Night* (2009) – „Stolen Houses (Die)“
* *Ugly Betty* 3 sezonas, 16 serija (2009) – „Naked as We Came“
* *The Mysteries of Pittsburgh* (2009) – „Naked as We Came“
* *Misfits* 1 sezonas, 6 serija (2009) – „Such Great Heights“
* *TiMER* (2009) – „The Trapeze Swinger“
* *The Last Song* garso takelis (2010) – „Each Coming Night“
* *Degrassi* 10 sezonas, 31 serija *Halo Part. 2* (2010) – „Passing Afternoon“
* *The Lone Ranger: Wanted* (2013) – „Rattling Bone“
## Šaltiniai